Folketing
2011-02-09

Hele præmissen for spørgsmålet er simpelt hen forkert, fordi hr. Rasmus Prehn antager og forudsætter, at det er regeringen, der presser kommunerne til at skære ned på den danske folkeskole. Det er ingenlunde tilfældet. Men jeg kan sige, at det i hvert fald ikke er en ny debat, for i de år, hvor jeg var uddannelsesordfører, havde vi nøjagtig samme debat, og hver gang regnskabstallene kom, viste de faktisk, at enhedsomkostningerne i folkeskolen ikke desto mindre var steget. Det er også tilfældet med de seneste regnskabstal, at der har været en stigning i enhedsomkostningerne i folkeskolen med 5 pct. Når man alligevel ude i den almindelige skole nogle gange oplever som forælder, som barn, at man gerne ville have haft nogle flere ressourcer, er det, fordi der i øjeblikket er et massivt dræn fra specialundervisningen. Vi har haft en dramatisk vækst på omkring 25 pct. i udgifterne på specialundervisningsområdet på 3 år. Det var om det område, hr. Rasmus Prehns parti og andre forud for kommunalreformen sagde, at hvis vi lagde det hos kommunerne, ville der være dramatiske nedskæringer.